b'\n_START_ARTICLE_\nNordkapplateauet\n_START_PARAGRAPH_\nNordkapplateauet, i daglig tale Nordkap, er en stejl klippeformation, der udg\xc3\xb8r den nordligste del af \xc3\xb8en Mager\xc3\xb8ya i Nordkap kommune i den nordligste del af Finmarken, Norge._NEWLINE_Nordkap med den kendetegnende globus h\xc3\xa6ver sig 307 m over havet._NEWLINE_Nordkap er et yndet turistm\xc3\xa5l, dels p\xc3\xa5 grund af den barske natur, men i s\xc3\xa6rdeleshed ogs\xc3\xa5 fordi der her er mulighed for at opleve midnatssol om sommeren og nordlys om vinteren. Nordkap er blevet karakteriseret som Europas nordligste punkt, men dette er dog langt fra sandheden. For det f\xc3\xb8rste ligger spidsen af Knivskjellodden, beliggende et par kilometer vest for Nordkap, 1.500 m l\xc3\xa6ngere mod nord. Desuden befinder begge steder sig p\xc3\xa5 en \xc3\xb8, Mager\xc3\xb8ya, og det kan derfor diskuteres, om de skal medregnes til fastlandseuropa, for i s\xc3\xa5 fald vil den norske \xc3\xb8 Svalbard v\xc3\xa6re kandidat til titlen som Europas nordligste punkt. Det nordligste fastlandspunkt er Kinnarodden n\xc3\xa6r ved Mager\xc3\xb8ya._NEWLINE_Nordkap blev navngivet af den engelske opdagelsesrejsende Richard Chancellor i 1553, da han passerede klippen p\xc3\xa5 jagt efter Nord\xc3\xb8stpassagen. Siden er stedet blevet bes\xc3\xb8gt af flere prominente personligheder, bl.a. af norske kong Oscar II i 1873 og af kong Rama V af Thailand i 1907._NEWLINE_Nordkaps f\xc3\xb8rste turist m\xc3\xa5 siges at v\xc3\xa6re franciskaneren Francesco Negri fra Ravenna. Han h\xc3\xb8rte til den litter\xc3\xa6rt interesserede kreds rundt dronning Kristina af Sverige, der var konverteret til katolicismen og flyttet til Rom, hvor hun d\xc3\xb8de i 1689. I 1664 vandrede Negri gennem Skandinavien til Nordkap, en tur han beskrev i otte breve, udgivet i bogform efter hans d\xc3\xb8d, med titlen Viaggio settentrionale.'